Palkovič, Michal, minister zdravotníctva SR (2023-06-15):
Vážený pán predsedajúci, vážené pani poslankyne, páni poslanci, budem odpovedať na sériu viacerých otázok, ktoré boli v tom istom znení podané, za pána ministra. Ministerstvo životného prostredia Slovenskej republiky podčiarkuje, že vláda vo svojom programovom vyhlásení, predovšetkým v časti Prechod k zelenej ekonomike ako príležitosť venuje problematike riešenia zmeny klímy mimoriadnu dôležitosť. Krátkodobé aj strednodobé priority tejto časti obsahujú viacero opatrení spojených s témou zmeny klímy aj v nadväznosti na balík Fit for päťdesiatpäť, asi fifty five, predpokladám. Medzi opatrenia v oblasti zmeny klímy vyplývajúce z právnych predpisov Európskej únie patria Európsky klimatický zákon, Európska zelená dohoda, balík Fit for 55. Ich cieľom je smerovanie k uhlíkovej neutralite do roku 2050 v EÚ, takže aj na Slovensku. Európska zelená dohoda predstavuje plán EÚ na ekologickú transformáciu hospodárstva Európskej únie v záujme udržateľnej budúcnosti. Aj preto bola založená už v roku 2020 Rada vlády pre Európsku zelenú dohodu, kde sa majú koordinovať všetky horizontálne aj dôležité oblasti, ktoré sa týkajú Európskej zelenej dohody a zároveň aj Slovenska. Jadrom Európskej zelenej dohody je legislatívny balíček EÚ s názvom Fit for 55, ktorý sa za klimatickú časť podarilo oficiálne prijať až v uplynulých mesiacoch. Ešte zostáva otvorená energetická časť tohto balíka. Slovenská republika sa aktívne zúčastňuje na príprave a tvorbe legislatívnych aktov v rámci tohto balíka, kde sme boli schopní presadiť niektoré oblasti do finálneho kompromisného textu, napríklad pri finančných nástrojoch a presadzovaní princípu technologickej neutrality, a nakoniec sme hlasovali za prijatie elementov tohto balíka. Konkrétne opatrenia boli nastavené a implementované najmä v sektoroch s najvyšším potenciálom znižovania skleníkových plynov, ako energetika, dekarbonizácia priemyslu, zvyšovania energetickej hospodárnosti budov. Podpora týchto opatrení je realizovaná z viacerých podporných mechanizmov, napríklad plán obnovy a odolnosti a modernizačný fond. Medzi najväčšie úspechy môžem... môže pán minister zaradiť úspešné implementovanie dvoch našich nových dekarbonizačných nástrojov, modernizačného fondu a teda plánu obnovy spomínaného. Z nich sme naštartovali programy na dekarbonizáciu a modernizáciu teplárenstva, priemyslu a znižovanie emisií v rodinných domoch. V nadväznosti na európsku legislatívu a finančné nástroje s ňou spojené sme sa pokúsili na Slovensku posunúť ešte viac do popredia agendu zmeny klímy prostredníctvom historicky prvého klimatického zákona, ktorý privedie Slovensko do éry klimatickej neutrality. Návrh zákona má svoje opodstatnenie v krytí tých emisií skleníkových plynov, ktoré nie sú legislatívne pokryté smernicou o obchodovaní s emisnými kvótami. V čom je tento návrh zákona inovatívny, je určite pevné uchopenie našich klimatických záväzkov a nastavenie silného rámca na ich plnenie. To považujeme za nevyhnutné, nakoľko v opačnom prípade bude Slovenská republika povinná nakupovať emisné kvóty pod nariadením a spoločnom úsilí. Ministerstvo životného prostredia preto navrhlo inovatívny prístup na základe definovania sektorových klimatických cieľov a ich plnenia prostredníctvom sektorových klimatických plánov. Návrh zákona bol prerokovaný na hospodárskej a sociálnej rade dňa 3. 4. 2023. Nanešťastie sa nám ho stále nepodarilo predložiť na rokovanie vlády. To je však cieľom Ministerstva životného prostredia Slovenskej republiky do najbližších mesiacov. Viac informácií ku konkrétnym opatreniam ministerstvo potom uvádza v ďalšej správe, ktorú by som vám odovzdal. Ďakujem pekne.